钦定古今图书集成/明伦汇编/氏族典/第133卷 > 《廖用贤尚友录》 > 荀盈
## 钦定古今图书集成/明伦汇编/氏族典/第133卷 > 《廖用贤尚友录》 > 荀盈

按《春秋臣传》：荀盈字伯夙，知罃之子也，是曰知悼子。
荀氏至林父，曰中行氏；弟首氏，曰知氏。昭九年六月，
荀盈卒，未葬，晋侯饮酒乐膳，宰屠蒯趋入请佐，许之，
而遂酌以饮工，曰：“女为君耳，将司聪也。辰在子卯，谓
之疾日。君彻宴乐，学人舍业，为疾故也。君之卿佐，是
为股肱。股肱或亏，何痛如之？女弗闻而乐，是弗聪也。”
又饮外嬖嬖叔曰：“女为君目，将司明也。服以旌礼，礼
以行事，事有其物，物有其容。今君之容非其物也，而
女不见，是不明也。”亦自饮也，曰：“味以行气，气以实志，
志以定言，言以出令。臣实司味，二御失官，而君弗命，
臣之罪也。”公说，彻酒。初，公欲废知氏而立其外嬖，为
《是悛》而止。